11.8.2023
RO
Jurnalul Oficial al Uniunii Europene
C 283/135 Miercuri, 15 februarie 2023
(5)
Inițiativa urmărește să consolideze competitivitatea și reziliența bazei tehnologice și industriale pentru semiconductori, consolidând în același timp și diversificând capacitatea de C&D&I a ecosistemului său de semiconductori, reducând dependența de un număr limitat de întreprinderi din țări terțe și de zone geografice și consolidând capacitatea sa de a proiecta și produce componente avansate, sustenabile și inovatoare.
Aceste obiective ar trebui sprijinite prin reducerea decalajului dintre capabilitățile avansate de C&D&I ale Uniunii și exploatarea lor industrială și prin investiții de sprijinire a acestor eforturi.
Inițiativa ar trebui să promoveze consolidarea capacităților pentru a permite desfășurarea activităților de C&D&I, proiectarea, fabricarea, producția, ambalarea și integrarea sistemelor în tehnologii ale semiconductorilor de generație următoare, cum ar fi fotonica și tehnologiile cuantice, precum și pentru a face posibilă dezvoltarea tehnologiilor existente ale semiconductorilor.
Aceasta ar trebui să consolideze colaborarea dintre actorii-cheie din întreaga Uniune, să întărească lanțurile valorice și de aprovizionare cu semiconductori din Europa, să deservească sectoare industriale cheie și să creeze noi piețe.
(5a)
Pentru a obține cel mai mare impact pozitiv posibil al finanțării din partea Uniunii și cea mai eficace contribuție la obiectivele de politică ale Uniunii, întreprinderea comună pentru cipuri și Fondul pentru cipuri ar trebui să urmărească maximizarea potențialului partenerilor din sectorul privat și/sau public.
Printre parteneri se numără industria, organizațiile din sectorul C&D&I și al tehnologiei, organismele cu misiune de serviciu public la nivel local, regional, național sau internațional, precum și organizațiile societății civile, cum ar fi fundațiile care susțin și/sau desfășoară activități de C&D&I, cu condiția ca impacturile dorite să poată fi atinse mai eficient prin intermediul unui parteneriat decât exclusiv de către Uniune.
(5b)
Întreprinderea comună pentru cipuri și Fondul pentru cipuri ar trebui să instituie împreună parteneri în sectorul privat și/sau public, de exemplu prin memorandumuri de înțelegere, cu scopul de a obține impacturi specifice într-un mod mai eficace.
Printre parteneri s-ar putea număra industria, organizațiile din sectorul C&D&I și al tehnologiei, organismele cu misiune de serviciu public la nivel local, regional, național sau internațional, precum și organizațiile societății civile, cum ar fi fundațiile care susțin sau desfășoară activități de C&D&I.
(5c)
Cu scopul de a asigura o autonomie strategică deschisă a Uniunii, beneficiarii care primesc sprijin financiar în cadrul inițiativei ar trebui să adopte măsuri pentru a preveni transferurile nedorite de tehnologie și de cunoștințe dezvoltate în cadrul inițiativei, utilizând gama de instrumente disponibile la nivelul Uniunii și la nivel național.
Statele membre și Comisia ar trebui să fie notificate și să poată acționa atunci când apare riscul transferurilor de la entități din Uniune către țări din afara Uniunii, ca urmare a preluărilor străine sau a altor măsuri luate de entități din afara Uniunii pentru a forța transferurile de tehnologie sau de cunoștințe.
(5d)
Investițiile în talente și competențe ar trebui considerate o prioritate-cheie a inițiativei.
Disponibilitatea talentelor este esențială pentru atragerea investițiilor în semiconductori.
Uniunea ar trebui să promoveze potențialul uman și competențele prin educația în domeniul STIM, acordând o atenție deosebită femeilor, care sunt subreprezentate în aceste sectoare.
Pentru a maximiza efectul Întreprinderii comune pentru cipuri, aceasta ar trebui să încerce să găsească sinergii cu alte programe și oportunități de finanțare în domeniul competențelor și al educației.
Întreprinderea comună pentru cipuri ar trebui, atunci când este relevant și adecvat în temeiul normelor existente ale programului Orizont Europa, să încerce să își consolideze cooperarea internațională, care este esențială pentru a asigura accesul la cunoștințe, expertiză și piețe la nivel mondial.
(6)
Inițiativa ar trebui să beneficieze de finanțarea adecvată și necesară pentru a-și putea atinge obiectivele ambițioase.
Inițiativa ar trebui să fie pusă în aplicare prin acțiuni care să se sprijine pe baza solidă de cunoștințe dobândite de întreprinderea comună „Tehnologii digitale esențiale”.
Întreprinderea comună „Tehnologii digitale esențiale” ar trebui să aibă sarcina de a furniza, prin orice instrument sau procedură prevăzută în programul Orizont Europa sau în programul Europa digitală, sprijin financiar pentru acțiunile finanțate în cadrul inițiativei.
În plus, întreprinderea comună „Tehnologii digitale esențiale” ar trebui să fie redenumită întreprinderea comună pentru cipuri.
Pe toată durata de viață a întreprinderii comuni pentru cipuri, cel puțin 2,5 miliarde EUR ar trebui alocate liniilor-pilot, infrastructurilor de proiectare, centrelor de competență și altor activități de consolidare a capacităților.
(7)
Activitățile finanțate de întreprinderea comună pentru cipuri ar trebui să fie incluse într-un singur program de lucru, care ar trebui să fie adoptat de consiliul de conducere.
Înainte de pregătirea fiecărui program de lucru, consiliul autorităților publice, ținând seama de avizul Consiliului european pentru semiconductori și de contribuțiile altor